Frelsis - og sjálfstæðisbarátta almennings er það sem koma skal . Katrín Baldursdóttir skrifar : Auðmenn eru þeir einu sem hafa raunverulegt frelsi á Íslandi . Þeir hafa frelsi til að valsa með peninga , þvo peninga , fela peninga , flytja þá í skattaskjól , fela eignarhald á peningum , stela peningum , selja auðlindir landsins , stela arðinum af auðlindunum , svindla á lögum og reglum , svíkja undan skatti , stela af launafólki á ýmsan máta , reka fólk og ráða að eigin geðþótta , leggja byggðarlög í rúst að eigin hentisemi með því að flytja starfsemi á milli staða eða til útlanda . Og það þó hráefnið sem þeir eru að græða á eigi að vera í eigu þjóðarinnar . Almenningur stendur varnarlaus gagnvart þessu . Hefur ekkert að segja . Hefur ekkert frelsi . Þessu verður að linna . Sjálfstæðis - og frelsisbarátta almennings þarf að hefjast . Það þarf að brjóta þetta gerspillta kerfi niður og færa fólki frelsi til að lifa og dafna í landinu okkar sem er svo ríkt af gæðum að allir geta haft það gott og notið sameiginlega arðsins af auðlindunum . Hvernig getur staðið á því að allt of margir lifa við fátækt ? Hvernig getur staðið á því að fólk hefur ekki þak yfir höfuðið ? Það nístir inn að beini að vita til þess að í þessu kerfi okkar lifa þúsundir bara við fátækt . Ekki peningar til fyrir jólamatnum , heldur þurfa mamma og pabbi að bíða í röð hjá góðgerðarstofnunum til að geta haldið jól . Er þetta frelsið sem við viljum ? Nei ég held ekki . Frelsis - og sjálfstæðisbarátta almennings er það sem koma skal . Þannig að fólk hafi raunverulegt frelsi til þess að hafa áhrif á umhverfi sitt , hafi raunverulegt val , og hafi frelsi frá fátækt og erfiðum aðstæðum . Hafi raunverulegt frelsi frá því að vera peð sem fært er til á taflborði eftir hentisemi auðvaldsins .